**ԱՄՓՈՓ ՏԵՂԵԿԱՏՎՈՒԹՅՈՒՆ**

**2018թ. Արցախի Հանրապետության աշխատանքի, սոցիալական հարցերի**

**և վերաբնակեցման նախարարության կատարած աշխատանքների և**

**2019թ. գերակա խնդիրների և ծրագրերի վերաբերյալ**

I

 2018 թվականին աշխատանքի, սոցիալական հարցերի և վերաբնակեցման նախարարությունն ապահովել է Արցախի Հանրապետության նախագահի ծրագրում ուղենշված սոցիալական պաշտպանության և վերաբնակեցման ոլորտում պետական քաղաքականության ապահովումը, կարևորելով սոցիալական իրավունքի լիարժեք ու ամբողջական իրացման պայմանների ստեղծումը, սոցիալական պաշտպանության կարիք ունեցող անմրցունակ խմբերի համար առաջնահերթությունների սահմանումը, կենսաթոշակային և զբաղվածության համակարգերի կատարելագործումը, հաշմանդամների, տարեցների, կանանց ու երեխաների հիմնահարցերը, վերաբնակեցման գործընթացի ակտիվացումը:

 Շարունակվել են ուշադրության կենտրոնում մնալ մատուցվող ծառայությունների հասցեականության ու մատչելիության բարելավման, համակարգի կառավարման արդյունավետության բարձրացման, ՀՀ աշխատանքի և սոցիալական հարցերի նախարարության հետ համագործակցության ընդլայնման, տեղեկատվական բազաների արդիականացման հարցերը: Այդ նպատակով Արցախի Հանրապետության կառավարության քննարկմանն են ներկայացվել Արցախի Հանրապետության օրենքների 4, կառավարության որոշումների 74 նախագծեր:

 Արցախի Հանրապետության սոցիալական պաշտպանության ճշտված բյուջեն կազմել է 21մլրդ 718.7 մլն ՀՀ դրամ, կատարողականը 20մլրդ 857 մլն ՀՀ դրամ: Իրականացվել են 50-ից ավելի ծրագրեր:

**Ժողովրդագրություն և վերաբնակեցում**

Հաշվետու ժամանակաշրջանում նախարարության կատարած աշխատանքները ուղղված են եղել Արցախի Հանրապետությունում ծնելիության աճի խթանմանը, երեխաների իրավունքների պաշտպանության համակարգի աստիճանական զարգացմանը, առանց ծնողական խնամքի մնացած երեխաների կենցաղային պայմանների բարելավմանը, հասարակության մեջ նրանց ինտեգրմանը, բազմազավակ ընտանիքների ինչպես նաև առանց ծնողական խնամքի մնացած երեխաների թվին պատկանող անձանց բնակարանային ապահովությանը, միգրացիոն գործընթացների կարգավորմանը:

Ծնելիության և բազմազավակության խթանման ծրագրով շարունակվել են երեխաների ծննդյան կապակցությամբ տրվող միանվագ նպաստների տրամադրումը:

2018 թվականին 2850 երեխայի ծննդյան կապակցությամբ, որոնցից 517 երեխաներ՝ 2017թ. ծնվածներ, հատկացվել է 831.7մլն դրամ միանվագ նպաստ: 2017թ. համեմատությամբ (2558 երեխաներ) նպաստառուների թվաքանակը աճել է 292- ով, իսկ ծախսերը՝ 76.9մլն դրամով:

Միաժամանակ շարունակվել է ընտանիքում ծնված երրորդ և հաջորդ երեխայի անվամբ նպատակային ժամկետային ավանդների բացումը:

Շարունակվել են 5 և ավելի անչափահաս երեխա ունեցող ընտանիքների համար նոր բնակարանների կառուցման աշխատանքները (2019թ հունվարի 1-ի դրությամբ հաշվառված են 350 ընտանիքներ):

Երիտասարդ ընտանիքներին պետական աջակցություն ցուցաբերելու նպատակով շարունակվել է նորաստեղծ ընտանիքներին ամուսնության միանվագ նպաստի հատկացման ծրագիրը:

2018 թվականի դրությամբ ծրագրից օգտվել է 1587 անձ (2017թ.՝ 1878), այդ թվում ԱՀ զինված ուժերում և այլ զորքերում պայմանագրային զինվորական ծառայության անցնող 30 զինծառայող, և ընդհանուր ծախսը կազմել է 238.05 մլն դրամ:

2017թ.համեմատությամբ նպաստների թվաքանակը նվազել է 291-ով, իսկ ծախսերը ՝ 43.65 մլն դրամով:

Պետական նպաստների ծրագրով 2018 թ. ծախսվել է 2 մլրդ 706.4 մլն դրամ (2017թ.՝ 2744.5), իսկ նպաստառուների թվաքանակը կազմել է 18906 (2017թ.՝ 18922):

Երեխաների խնամքի և պաշտպանության N1 և N2 գիշերօթիկ հաստատություններում 2018թ. խնամք են ստացել առանց ծնողական խնամքի մնացած, ինչպես նաև սոցիալապես անապահով ընտանիքների 4 տասնյակից ավելի երեխաներ:

«Տաշիր» բարեգործական հիմնադրամի հետ համատեղ կազմակերպվել է արցախյան ընտանիքներում 2017թ. ծնված 4-րդ երեխայի ծննդյան կապակցությամբ 230 ընտանիքներին 4000-ական ԱՄՆ դոլարի տրամադրման գործընթացը:

Հաշվետու ժամանակաշրջանում Արցախի Հանրապետության տարածքում մշտական բնակություն է հաստատել 54 ընտանիք՝ 219 մարդ, որոնցից 114-ը՝ երեխաներ: Այդ ընտանիքներին տրամադրված ֆինանսական արտոնությունները կազմել են 21.6 մլն դրամ:

Ուսումնասիրվել են 10 տարի ԱՀ–ում մշտապես բնակված 180 վերաբնակ ընտանիքների գործեր, որոնցից 101 ընտանիքներին հատկացված տներն սեփականաշնորհվել են:

Լիբանանի Արցախֆոնդի «Նոր կյանք, նոր հույս» ծրագրից օգտվել են վերաբնակեցվող բնակավայրերում 3 և ավելի երեխաներ ունեցող 107 ընտանիքներ: 2018թ. ծրագրի ընդհանուր արժեքը կազմել է 16.0 մլն դրամ:

Միաժամանակ 2018 թվականի ընթացքում «Նոր կյանք, նոր հույս» ծրագրում հաշվառվել են 147 ընտանիքներ:

Վերաբնակիչների և փախստականների սոցիալական խնդիրների լուծման միջոցառումների ծրագրի շրջանակներում նշված կարգավիճակ ունեցող քաղաքացիներին բնակելի տների և բնակարանների վերանորոգման նպատակով տրամադրվել է 54.7 մլն ՀՀ դրամի շինանյութ, իսկ սոցիալ կենցաղային պայմանների բարելավման նպատակով՝ 1 մլն 850 հազ. դրամ ընդհանուր արժեքով կահույք և կենցաղային սարքեր:

**Աշխատանք և զբաղվածություն**

 Զբաղվածության պետական քաղաքականության ծրագրերն ուղղված են եղել բնակչության գործազրկության մակարդակի իջեցմանը, աշխատանք փնտրողների, մասնավորապես երիտասարդների և հաշմանդամություն ունեցող անձանց աշխատաշուկայում մրցունակության բարձրացմանը, նոր աշխատատեղերի ստեղծմանը, աշխատողների իրավունքների օրենսդրական պաշտպանվածության ամրապնդման ու աշխատանքային պայմանների բարելավմանը:

 Իրականացվել են հանդիպումներ 694 գործատուների հետ, ինչի արդյունքում նրանց կողմից ներկայացվել են 703 թափուր աշխատատեղեր:

 Աշխատանքի է տեղավորվել 140 անձ:

 Ստեփանակերտ քաղաքում կազմակերպվել է աշխատանքի տոնավաճառ, որին մասնակցել են 24 գործատուներ, ներկայացնելով 490 թափուր աշխատատեղեր, ինչպես նաև ավելի քան 400 աշխատանք փնտրող քաղաքացիներ:

 2018թ. որպես աշխատանք փնտրող են հաշվառվել 1587 անձ, որոնցից 1518 հոգի (1222՝ կանայք) ստացել են գործազուրկի կարգավիճակ:

 «Վարձատրվող հասարակական աշխատանքների կազմակերպման միջոցով գործազուրկների ժամանակավոր զբաղվածության ապահովում» ծրագրով Արցախի Հանրապետության 13 համայնքներում իրականացվել է 13 ծրագիր՝ 68 գործազուրկների ընդգրկմամբ:

 «Գործազուրկների և աշխատանքից ազատման ռիսկ ունեցող աշխատանք փնտրող անձանց մասնագիտական ուսուցման կազմակերպում» ծրագրով ԱՀ Մարտունի քաղաքում կազմակերպվել է «Դերձակ» մասնագիտությամբ մասնագիտական ուսուցման դասընթացներ՝ 19 գործազուրկների մասնագիտությամբ: Ծրագրի ավարտից հետո դասընթացներին մասնակցած մասնագետները ստացել են համապատասխան վկայականներ:

 «Ձեռք բերած մասնագիտությամբ մասնագիտական աշխատանքային փորձ ձեռք բերելու համար գործազուրկներին աջակցության տրամադրում» ծրագրով կնքվել են 5 եռակողմ պայմանագրեր:

**Կենսաթոշակային ապահովություն**

Կենսաթոշակային ապահովության բնագավառում շարունակվել են օրենսդրության կատարելագործման, քաղաքացիների կենսաթոշակային իրավունքի պատշաճ իրականացման, **«**Էլեկտրոնային կենսաթոշակ**»** համակարգի շահագործման աշխատանքները:

Մշակվել են ԱՀ օրենքների և կառավարության մի շարք որոշումների նախագծեր:

2018թ. կենսաթոշակ է նշանակվել 1447 հոգու, վերահաշվարկվել է 3226 կենսաթոշակային գործ:

2018թ. վճարվել են 12.3 մլրդ դրամ կենսաթոշակներ, 744.6 մլն դրամ պարգևավճարներ և դրամական օգնություններ, 23.9 մլն դրամ պատվովճարներ:
 Աշխատանքային և սոցիալական կենսաթոշակ ստացողների թիվը կազմել է 22005 անձ:

2018թ. աշխատանքային կենսաթոշակի միջին չափը կազմել է 42.9 դրամ, իսկ սոցիալական կենսաթոշակի միջին չափը՝ 18.3 դրամ:
 2018 թ. մայրության նպաստ է ստացել 1748 չաշխատող կին՝ 440.8 մլն ՀՀ դրամ ընդհանուր գումարով:

1988-1992թթ. Ադրբեջանի Հանրապետությունից բռնագաղթված անձանց աշխատանքային ստաժը սահմանող հանձնաժողովը հաստատել է 7 անձանց աշխատանքային ստաժը:

**Հաշմանդամներ և տարեցներ**

Հաշմանդամության բնագավառում վարվող քաղաքականությունն ու պետական նպատակային ծրագրերն ուղղված էր հաշմանդամություն ունեցող անձանց իրավունքների պաշտպանությանը, նրանց համար հավասար հնարավորությունների ու մատչելի պայմանների ապահովմանը:

2019թ. հունվարի 1-ի դրությամբ հաշմանդամների հաշվառման շտեմարանում հաշվառված է 8813 հաշմանդամ (2018 թ հունվարի 1-ի դրությամբ՝ 8854), որոնցից 402-ը՝ հաշմանդամ երեխա: Հաշվառված հաշմանդամներից 2366–ի մոտ հաշմանդամություն առաջացնող պատճառը ձեռք է բերվել ԱՀ պաշտպանության ժամանակ կամ զինվորական ծառայության ընթացքում (26.8 %):

Առաջին անգամ փորձաքննվել է 364 անձ, որոնցից հաշմամդամ են ճանաչվել 280-ը (76.9 %):

Վերափորձաքննվել է 1035 անձ: Իրականացվել է 20 արտագնա փորձաքննություն:

Վերականգնողական անհատական ծրագրերի կազմման ընթացքում 274 հաշմանդամի խորհուրդ է տրվել ստանալ առողջարանային բուժում, 223 հաշմանդամի տրվել է վերականգնողական տեխնիկական միջոցների ստացման իրավունք, 890 հաշմանդամի վերաբերյալ լրացվել է աշխատանքային պայմանների և բնույթի մասին մասնագիտական եզրակացություն:

Հաշվետու ժամանակաշրջանում 53 հաշմանդամի համար պատրաստվել է ոտքի և այլ տեսակի պրոթեզներ, վերանորոգվել՝ 69-ը: 31 կանանց հատկացվել է կրծքագեղձի պրոթեզ, 195 հաշմանդամի՝ հենակներ, 104 քաղաքացու՝ ձեռնափայտեր:

56 հաշմանդամների հատկացվել են թիկնասայլակներ: Լսողական խանգարումներ ունեցող 168 քաղաքացիների հատկացվել են լսողական սարքեր:

Պետական բյուջեի միջոցների հաշվին ԱՀ ում բնակվող սոցիալական տարբեր խմբերի պատկանող 407 քաղաքացիներ ուղեգրվել են ՀՀ–ում գործող առողջարաններ:

2018թ վերականգնողական բուժման նպատակով մանկական ուղեղային կաթված ախտորոշումով 13 հաշմանդամ երեխաներ ուղեգրվել են Ջերմուկի մոր և մանկան մասնագիտացված առողջարան:

**Սոցիալական այլ ծրագրեր**

 ԼՂՀ պատերազմում 2 և ավելի զոհ տված 78 ընտանիքների հատկացվել է 29.0 մլն դրամ դրամական օժանդակություն:

 Դրամական և նյութական օժանդակության հարցերով նախարարություն դիմած 2508 քաղաքացիների հատկացվել է 89.8 մլն դրամ ֆինանսական, իսկ 2418 քաղաքացու՝ նյութական օգնություն:

 ԱՀ-ում բնակվող Հայրենական մեծ պատերազմի հաշմանդամներին, մասնակիցներին, զոհվածների այրիներին, արցախյան պատերազմում զոհված զինծառայողների ընտանիքներին, հաշմանդամներին, հիշարժան օրերի կապակցությամբ հատկացվել է 204,9 մլն ՀՀ դրամի չափով միանվագ դրամական օգնություն:

 Հայրենական նեծ պատերազմում տարած հազթանակի 73-ամյակի, Շուշիի ազատագրման 26-ամյակի և մայիսի 9-ի կապակցությամբ ՀՄՊ մասնակիցներին, հաշմանդամներին և զոհվածների ընտանիքներին, թվով 45 հոգի, տրամադրվել է 100 հազարական, իսկ ՀՄՊ մասնակիցներին ու հաշմանդամներին հավասարեցված ահձանց թվով 127 հոգու՝ 50 հազարական դրամ:

 2018թ. ԱՀ պաշտպանության բանակում զինծառայության ժամանակ հաշմանդամ դարձած 14 քաղաքացւ հատկացվել է 4մլն 944հազար դրամ միանվագ օգնություն, ԱՀ զինծառայության ժամանակ զոհված (մահացած) զինծառայողների 15 ընտանիքների հատկացվել է 18,0 մլն դրամ միանվագ օգնություն: 46 զոհվածների գերեզմանների բարեկարգման նպատակով ընտանիքներին տրամադրվել է 64,4 մլն դրամ փոխհատուցում, հուղարկավորության համար 13 ընտանիքի հատկացվել է 9,1 մլն դրամ:

 2018թ. Արցախի սոցիալական ծրագրերի հիմնադրամի կողմից տրամադրվել է.

 - Հիպոթեքային վարկավորմամբ բնակարաններ, բնակելի տներ կառուցելու և (կամ) վերանորոգելւ նպատակով պետական ֆինանսական աջակցություն ծրագրով-743,4 մլն ՀՀ դրամ

 - ԱՀ գյուղական կամ քաղաքային, բացառությամբ Ստեփանակերտ և Շուշի քաղաքների, բնակավայրերում մշտապես բնակվող երիտասարդ ընտանիքներին բնակելի տներ կառուցելու նպատակով անհատույց պետական ֆինանսական աջակցություն ծրագրով-218,4 մլն ՀՀ դրամ

 - ԱՀ զինվորական հաշմանդամություն ունեցող 1-ին և 2-րդ խմբերի հաշմանդամների, ինչպես նաև Մարտակերտի շրջանի Թալիշ, Մատաղիս և Տոնաշեն համայնքներում փաստացի բնակվող անձանց կողմից օգտագործած էլեկտրական էներգիայի և բնական գազի դիմաց պետական ֆինանսական աջակցություն ծրագրով-118,3 մլն ՀՀ դրամ:

Բնակելի շինությունների վերակառուցման հետևանքով և փախստականի հաշվառման վկայական ստացած վարձակալական հիմունքներով բնակվող 119 ընտանիքների բնակարան վարձակալելու նպատակով տրամադրվել է 56,2 մլն ՀՀ դրամ ֆինանսական օգնություն:

 Առանց ծնողական խնամքի մնացած երեխաների թվին պատկանող 9 անձանց հատկացված բնակարանները կահավորվել են՝ յուրաքանչյուրը 2,5 մլն դրամի չափով:

 Բնակարանային ոլորտի օրենսդրական դաշտի կանոնակարգման նպատակով մշակվել և ԱՀ կառավարության 07.12.2018 թվականի N 1004-Ն որոշմամբ ամրագրվել է «Բնակարանային պայմանների բարելավման կարիք ունեցող առանձին սոցիալական խմբերում ընդգրկված քաղաքացիների հաշվառման և նրանց բնակարանների կամ բնակելի տների տրամադրման կամ բնակարանների կամ բնակելի տների վերանորոգման» կարգը:

 2018թ. ԱՀ կառավարության թվով 10 որոշումներով սոցիալական առանձին խմբերին պատկանող անձանց համար գնվել է 26 բնակարան, հատկացվել 28-ը (2 բնակարան նախկինում գնված):

 Ընտանիքների կարիքավորության գնահատման ծրագրով իրականացվել են մասնագետների այցելություններ հանրապետության համայնքներ, կազմակերպվել սեմինարներ համայնքների քարտուղարների, Ստեփանակերտ քաղաքի թաղային կոմիտեների ներկայացուցիչների հետ:

 Ընթացքում է համայնքներից, ինչպես նաև այլ մարմիններից հավաքագրվող տեղեկությունների մշակման և համակարգ մուտքագրման աշխատանքները:

**Մոնիթորինգ և վերահսկողություն**

 Սոցիալական պաշտպանության ոլորտում իրականացվող ծրագրերի արդյունավետության բարձրացման, ԱՀ պետական բյուջեի միջոցների արդյունավետ օգտագործման, կոռուպցիոն ռիսկերի նվազեցման, ինչպես նաև առկա խնդիրների բացահայտման նպատակով նախարարությունը կարևորում է ոլորտում պարբերաբար իրականացվող մոնիթորինգի և վերահսկողության գործընթացները:

 2018թ. ուսումնասիրություններ են իրականացվել նախարարության սոցիալական ապահովության տարածքային բաժիններում, սոցիալական ծառայության տարածքային գործակալություններում, երեխաների խնամքի և պաշտպանության գիշերօթիկ հաստատություններում, «Ստեփանակերտի տուն-ինտերնատ» և «Ստեփանակերտի պրոթեզաօրթոպեդիկ կենտրոն» ՊՈԱԿ-ում ինչպես նաև «Արցախփոստ» ՓԲԸ բոլոր մասնաճյուղերում:

 2018 թվականին ՀՀ աշխատանքի և սոցիալական հարցերի նախարարության ազգային ինստիտուտի հետ համատեղ կազմակերպվել են <<Արցախի Հանրապետության Ժողովրդագրական հիմնախնդիրների ուսումնասիրություններ. զարգացման ուղիներ և «Արցախի Հանրապետության գյուղական համայնքներում երիտասարդների խնդիրների ուսումնասիրություն» հետազոտությունների շնորհանդեսները:

**Բարեգործական ծրագրեր**

Հաշվետու ժանամակաշրջանում հրավիրվել է Արցախի Հանրապետության կառավարության բարեգործական ծրագրերի համակարգման հանձնաժողովի 29 նիստ և ընդունվել 145 որոշում, որից 30 որոշում՝ ապրանքների բաշխման մասին (189.5 մլն ՀՀ դրամ արժողությամբ), 62 որոշում՝ ծրագրերը բարեգործական որակելու մասին (2 մլրդ 344.2 մլն ՀՀ դրամ), 52 որոշում՝ նախկինում հաստատված որոշումների մեջ փոփոխություններ կատարելու և 1 որոշում նախկինում հաստատված որոշումը չեղյալ հայտարարելու մասին:

Ըստ ոլորտների բարեգործական որակված ծրագրերն ունեն հետևյալ պատկերը

1. Սոցիալական 33.52 %
2. Կրթություն 30 %
3. Ջրամատակարարում 29.45 %
4. հոգևոր 4.83 %
5. մշակույթ 1.24 %
6. ճանապարհաշինություն 0.54 %
7. առողջապահություն 0.4 %
8. սպորտ 0.02 %

Իրականացվող խոշոր ծրագրերից են. Արցախի Պետական Համալսարանի, Ստեփանակերտ քաղաքի երիտասարդական կենտրոնի, Ստեփանակերտ քաղաքի Բ.ՈՒլուբաբյան և Վ.Վաղարշյան փողոցների համահոս կոլեկտորի կառուցման, Հադրութի շրջանի Տող գյուղի Սուրբ Հովհաննես եկեղեցու վերանորոգման, Բերձոր քաղաքի սնուցող ջրատարի և առկա օրվա կարգավորիչ ջրամբարի վերանորոգման ԱՀ տարբեր բնակավայրերում 16 խորքային հորերի հորատման և նոր ոռոգման համակարգի կառուցման և այլ ծրագրեր:

Հաշվետու ժամանակաշրջանում ստացվել է 36 խմբաքանակ բեռ, որոնցից 30 խմբաքանակի վերաբերյալ ընդունված են համապատասխան որոշումներ:

**Փաստաթղթաշրջանառություն**

 Կազմակերպվել է նախարարությունում 2018թ. ստացված 8670 գրությունների (որից՝ 6757-ը քաղաքացիներից) միասնական շարժը:

 Նախարարությունից ելքագրվել է 7631 փաստաթուղթ:

 Տարվա ընթացքում գրանցվել է նախարարի և աշխատակազմի ղեկավարի 494 հրաման:

 Կազմակերպվել է նախարարի 51 ընդունելություն: Ֆինանսական օգնության տրամադրման, աշխատանքի, հաշմանդամության և այլ հարցերով դիմած 519 քաղաքացիների հուզող հարցերին տրվել են համապատասխան լուծումներ:

II

2019 թվականին սոցիալական պաշտպանության և վերաբնակեցման ոլորտում պետության խնդիրն է լինելու քաղաքացիների սոցիալական իրավունքի լիարժեք և ամբողջական իրացումը, սոցիալական արդարության սկզբունքի վրա հիմնված՝ սոցիալական պաշտպանության կարիք ունեցող անմրցունակ խմբերի համար առաջնահերթությունների պահպանումը, իրականացվող ծրագրերի ու մատուցվող ծառայությունների որակի, արդյունավետության և հասցեականության բարձրացումը, ժողովրդագրական իրավիճակի բարելավումը, բնակչության կայուն ու արդյունավետ զբաղվածության ապահովումը, արժանապատիվ աշխատանքի պայմանների ստեղծումը, վերաբնակեցման գործընթացի ակտիվացումը և ոլորտում սոցիալական երաշխիքների համակարգի զարգացումն ու ընդլայնումը:

Այդ խնդիրների իրականացման համար ոլորտում կշարունակվեն կենսաթոշակային, զբաղվածության, հաշմանդամության, տարեցների, կանանց ու երեխաների հիմնահարցերի, վերաբնակեցման բնագավառներում բարեփոխումների, ինտեգրված սոցիալական ծառայությունների ներդրման ուղղությամբ կատարվող աշխատանքները: Շարունակական կլինեն ժողովրդագրական իրավիճակի բարելավմանն ուղղված նպատակային ծրագրերը և դրանց մոնիթորինգն ու գնահատումը:

Կակտիվացվի համագործակցությունը հասարակական կազմակերպությունների հետ:

***Ժողովրդագրության բնագավառում*** կիրականացվեն ժողովրդագրական իրավիճակի բարելավմանն ուղղված միջոցառումներ, ինչը նպատակաուղղված էժողովրդագրական երևույթների բացասական զարգացումների հնարավորինս մեղմանն ու անբարենպաստ իրավիճակի հաղթահարմանը. ծնունդների ու բազմազավակության խրախուսում, վաղաժամ մահացությունների թվաքանակի նվազեցում, բնակչության ծերացման հետևանքների հաղթահարում, բնակչության առողջության՝ հատկապես վերարտադրողական առողջության բարելավում, ակտիվ միգրացիոն քաղաքականության շնորհիվ բնակչության ներհոսքի խթանում:

Երիտասարդ ընտանիքներինպետական աջակցություն ցուցաբերելու նպատակով կշարունակվի նորաստեղծ ընտանիքներին միանվագ ամուսնության նպաստի տրամադրման ծրագիրը՝ յուրաքանչյուր անձին 150.0 հազ. ՀՀ դրամ:

2019 թվականի հունվարի 1-ից փոփոխությունների կենթարկվի ծնելիության և բազմազավակության խթանման ծրագիրը, մասնավորապես կդադարեցվեն ընտանիքներում ծնված երրորդ և հաջորդ երեխայի ծննդյան դեպքում երեխայի անվամբ ժամկետային ավանդի բացումը, կվերանայվեն պետական նպաստների չափերի, ինչպես նաև երեխայի տրվող միանվագ նպաստների չափերի հաշվարկման կարգերը:

Կշարունակվեն նաև ժողովրդագրական քաղաքականության հիմնական ուղղությունների շուրջ հանրային իրազեկման միջոցառումները:

***Վերաբնակեցման և միգրացիոն քաղաքականության բնագավառում*** նախատեսվում է վերաբնակեցման պետական քաղաքականության նոր սկզբունքների մշակում, վերաբնակեցման կազմակերպման և իրականացման կարգի ու պայմանների փոփոխությունների իրավական ամրագրում:

Կշարունակվեն նոր ընտանիքների ընդունման, կարգավիճակի և սահմանված արտոնությունների տրամադրման գործընթացի համակարգումը:

Կիրականացվեն պարբերական ստուգումներ՝ բնավորված ընտանիքներին պետական ծրագրերով տրամադրվող օժանդակության հասցեականության բարձրացման նպատակով:

Կակտիվացվի հայրենադարձության գործընթացը՝ շեշտադրում կատարելով սփյուռքահայության հետ կապերի ամրապնդման և հայրենադարձության գործընթացում վերջինիս դերի բարձրացման, վերաբնակիչների սոցիալական ադապտացման ու ինտեգրման ծրագրերի, ինչպես նաև վերաբանկ ընտանիքներով համալրված բնակավայրերի սոցիալ-տնտեսական զարգացման հայեցակարգերի մշակման և իրականացման վրա:

Կշարունակվեն Ադրբեջանից բռնագաղթված Արցախի Հանրապետությունում ապաստանած և որպես փախստական հաշվառված անձանց սոցիալական խնդիրների լուծմանն ուղղված ծրագրերը:

Կշարունակվեն նաև փախստականի հաշվառման վկայական ունեցող և բնակելի շինությունների վերակառուցման հետևանքով վարձակալական հիմունքներով բնակվող, ինչպես նաև առավել ծանր պայմաններում գտնվող սոցիալական առանձին խմբերի պատկանող ընտանիքների վարձավճարների փոխատուցման ծրագրերը:

**Սոցիալական աջակցության** բնագավառում կշարունակվի գործող պետական նպաստների ծրագրի իրականացումը` պահպանելով նպաստի բազային չափը և շահառուների խմբերը:

Ընթացքում է «Նպաստ» տեղեկատվավերլուծական համակարգի ներդրման աշխատանքները:

Կշարունակվի ընտանիքների կարիքավորության գնահատման «Արցախ» համակարգի շահագործումը, որի նպատակն է սոցիալական աջակցության հասցեականության, բնակչության սոցիալական պաշտպանությանն ուղղված պետական միջոցների արդյունավետ օգտագործման, սոցիալական և հարակից այլ ոլորտներում քաղաքականության մշակման և ծրագրերի իրականացման ընթացքում համակարգի գնահատականների օգտագործման ապահովումը:

Որոշակի սոցիալական խմբերում ընդգրկված անձանց համար, 2019 թվականին կշարունակվի սոցիալ-հոգեբանական վերականգնողական օգնության տրամադրման ծրագիրը:

2019 թվականին կշարունակվի գյուղական և քաղաքային բնակավայրերում, բացառությամբ Ստեփանակերտ և Շուշի քաղաքների, մշտապես բնակվող երիտասարդ ընտանիքներին բնակելի տներ կառուցելու նպատակով անհատույց պետական ֆինանսական աջակցության տրամադրումը:

Սոցիալական իրավունքների արդյունավետ իրացման, սոցիալապես անապահով անձին (ընտանիքին) որակյալ և մատչելի, իր կարիքներին համարժեք, «մեկ պատուհանի» սկզբունքով սոցիալական համալիր ծառայությունների տրամադրման նպատակով կշարունակվեն ինտեգրված սոցիալական ծառայությունների համակարգի ներդրման աշխատանքները:

Միաժամանակ կշարունակվի առաջին և երկրորդ խմբերի զինվորական հաշմանդամների ընտանիքների կողմից օգտագործված էլեկտրաէներգիայի և բնական գազի դիմաց պետական ֆինանսական աջակցության տրամադրման ծրագիրը:

***Հաշմանդամների և տարեցների հիմնահարցերի*** բնագավառում կշարունակվեն հաշմանդամների սոցիալական վիճակի բարելավման, հասարակություն նրանց ինտեգրման, հավասար (մատչելի) պայմանների, պրոթեզավորման, պրոթեզաօրթոպեդիկ և վերականգնողական պարագաներով, լսողական սարքերով ապահովման, ինչպես նաև բժշկասոցիալական վերականգնմանն ուղղված աշխատանքները:

***Աշխատանքի և զբաղվածության***բնագավառում 2019 թվականին պետական քաղաքականությունը ուղղված կլինի զբաղ­վածությանը նպաստող ծրագրերի իրականացմանը, գործազրկության մակարդակի իջեցմանը, գործատուների հետ աշխատանքների ակտիվացմանը, նպատակ ունենալով իրականացնել աշխատաշուկայի օբյեկտիվ իրավիճակից և միտումներից բխող զբաղվածության պետական ճկուն քաղաքականություն՝ հստակ թիրախավորված ծրագրերի ներդրմամբ` առաջնահերթությունը տալով աշխատաշուկայում անմրցունակ, ինչպես նաև սոցիալապես անապահով ընտանիքների գործազուրկ անձանց կայուն զբաղվածության ապահովմանը:

***Ընտանիքի, կանանց և երեխաների հիմնահարցերի*** բնագավառում իրականացվող աշխատանքները ուղղված կլինեն կյանքի դժվարին իրավիճակում գտնվող երեխաների սոցիալական պաշտպանությանը, երեխաների խնամքի և պաշտպանության հաստատություններում դաստիարակության, ուսման, խնամքի և ֆիզիկական զարգացման համար նպաստավոր պայմանների ստեղծմանը:

Կշարունակվեն հինգ և ավելի անչափահաս երեխա ունեցող ընտանիքների բնակարանային ապահովության, երեխայի ծննդյան կապակցությամբ միանվագ նպաստի տրամադրման և այլ ծրագրեր:

Կշարունակվեն գործել կարիքավոր ընտանիքների ու երեխաների սոցիալական պաշտպանությանն ուղղված ծրագրերը: Մասնավորապես` առանց ծնողական խնամքի մնացած երեխաներին բնակարանով ապահովումն ու կահավորումը, նրանց խնամքի, դաստիարակության, ուսման կազմակերպումը և այլն:

*Կենսաթոշակային ապահովության*  բնագավառում կշարունակվեն համակարգի կառավարման, ինչպես նաև կենսաթոշակառուներին մատուցվող ծառայությունների որակի և բյուջետային ծախսերի արդյունավետությանն ուղղված աշխատանքները:

Կշարունակվի կենսաթոշակառուների հաշվառման էլեկտրոնային համակարգի շահագործումը, որը հնարավորություն է տալիս առցանց եղանակով համադրումներ իրականացնել հանրապետությունում գործող նմանատիպ տեղեկատվական շտեմարանների հետ և մեկ ծրագրի ներքո միավորել բոլոր տեսակի կենսաթոշակների և դրանց զուգահեռ վճարվող այլ սոցիալական հատուցումների վերաբերյալ առկա տեղեկատվությունը:

2019 թվականին անփոփոխ կմնան՝

- աշխատանքային կենսաթոշակի չափը հաշվարկելու համար սահմանված հիմնական կենսաթոշակի չափը (16 000 դրամ), ինչպես նաև աշխատանքային ստաժի մեկ տարվա արժեքը (առաջին տասը տարվա համար 800 դրամ, տասը տարին գերազանցող յուրաքանչյուր տարվա համար՝ 500 դրամ),

- զինվորական կենսաթոշակի չափը հաշվարկելու համար սահմանված հիմնական կենսաթոշակի չափը՝ 16 000 դրամ, ինչպես նաև զինվորական ծառայության ստաժի մեկ տարվա արժեքը (1 500 դրամ)։

2019թ. նախատեսվում է պետական կենսաթոշակային ապահովության համակարգում ներդնել նոր գործիք՝ նվազագույն կենսաթոշակի չափ: Արդյունքում «Պետական կենսաթոշակների մասին» ԼՂՀ օրենքի սահմանված կարգով հաշվարկված կենսաթոշակի չափը չի կարող պակաս լինել նվազագույն կենսաթոշակի չափից (25 500 ՀՀ դրամ)։

2019թ. հուլիսի 1-ից ԱՀ-ում նախատեսվում է կուտակային կենսաթոշակային համակարգի ներդնումը:

 ***Բնակարանային պայմանների բարելավման*** բնագավառում կշարունակվի «Բնակարան վարձելու կամ ժամանակավոր կացարանով ապահովման նպատակով ֆինանսական օգնության տրամադրում» ծրագրով պետական աջակցությունը:Այն տրամադրվելու է առավել ծանր պայմաններում գտնվող սոցիալական առանձին խմբերին պատկանող անձանց, հանրապետությունում տարերային աղետներից տուժած քաղաքացիներին, փախստականի վկայական ստացած, ինչպես նաև բնակելի շինությունների վերակառուցման հետևանքով վարձակալական հիմունքներով բնակվող ընտանիքներին:

2019 թվականից որոշակի սոցիալական խմբերի համար կգործի բնակարանային ապահովման նոր կարգ: Կհստակեցվեն համապատասխան սոցիալական խմբերն ու պետական աջակցության ձևերը: